Életemet egy lájkért – Gyereknevelés és a közösségi média | Social Daily
Talán sosem volt olyan mély szakadék a generációk között, mint manapság. Ennek pedig egy kommunikációs felület az oka, amelyet úgy hívnak: internet. Természetesen nehéz a jövőbeli hatásait megítélni, mivel nincs róla hosszú távú tapasztalatunk. Mennyi hasznot hajt, mennyi kárt okoz? Mindenesetre fontos, hogy a negatív hatásait próbáljuk csökkenteni. Legalább a gyerekeink tekintetében. Ebben segít az Életemet egy lájkért című könyv, amelynek a szerzője David Ruipérez.
A szerző állítása szerint a hat és tizenegy év közötti gyerekek 70%-ának van profilja valamelyik közösségi médiumban. Vagyis ezek a felületek alapvető jelentőségűek az életükben, meghatározzák a nevelődésüket, formálódásukat. Érdemes hát megérteni a jelenséget, mert ez a kulcs a gyermekeink jövője felé ‒ igyekszik motiválni a szülőket a könyv. „Nyugodtak vagyunk, mert a gyerek otthon ül a kanapén, és nem az utcán bandázik részegen.” Csakhogy a kezében van egy hatcolos kijelző. „És nem tudjuk, hogy mit néz rajta: egy divatos patchworkszatyor készítését, vagy ahogy fanatikusok ártatlanokat fejeznek le, netán olyasmit, ahol emberek elesnek, és összetörik magukat”. Utalva ezzel az internetes kihívások veszélyeire.
A gyerekek szeretnének YouTube- és Instagram-sztárok, influencerek lenni, mert ez sok pénzzel és előnnyel jár egy szerintük könnyű és szórakoztató munkáért cserébe. „Minek hát iskolába járni?” És mit vállalnának be, hogy őket is több százezren kövessék? Levetkőznének a webkamera előtt?
A könyv kitér olyan jelenségekre is, mint a sharenting (share és parenting szó összemosása), amely negatív jelenséget viszont a szülők figyelmetlensége és felelőtlensége idézhet elő. Ezt a kifejezést ugyanis azokra használják, akik túl sok fotót osztanak meg kiskorú gyerekeikről a közösségi médiumokon.
Azért fontos, hogy szülőként tisztában legyünk a gyerekeink internethasználati szokásaival, mert az gyökeresen eltér a mienktől ‒ hangsúlyozza a szakértő.
Forrás: Eleconomista.es, 20minutos.es
Tags : influencer, Instagram, internet, közösségi média, lájk, sharenting, Youtube